Predkladacia správa

Vstupom Slovenskej republiky do Európskej únie sa spoločná slovensko-ukrajinská štátna hranica stala zároveň vonkajšou hranicou Európskej únie. Vzhľadom na túto skutočnosť je potrebné zabezpečiť vysokú úroveň jej ochrany. Slovensko-ukrajinská hranica nie je veľkou prírodnou prekážkou pohybu osôb a dopravných prostriedkov, čím predstavuje rizikovú pozemnú oblasť nie iba z hľadiska nelegálnej migrácie, ale aj iných cezhraničných kriminálnych aktivít vrátane pašovania tovaru, drog a iných nebezpečných látok. Dosiahnutie žiaducej úrovne ochrany tejto hranice si vyžaduje venovať zvýšenú pozornosť aj výstavbe nových colných priechodov, resp. zlepšovaniu infraštruktúry jestvujúcich priechodov. Z uvedeného dôvodu sa stalo aktuálnym vypracovanie novej koncepcie výstavby a rekonštrukcie colných priechodov na hraniciach s Ukrajinou, ktorej schválenie a následná realizácia napomôže riešiť relatívne zložitú situáciu na doterajších štyroch colných priechodoch.

Keďže colné orgány sú povinné na vonkajšej hranici EÚ naďalej vykonávať colné kontroly, Ministerstvu financií SR bola ponechaná gescia nad otváraním, rušením a zmenou charakteru colných priechodov (na hraniciach s Ukrajinou), v ktorej rámci sa predkladá na rokovanie vlády SR materiál „Návrh koncepcie výstavby a rekonštrukcie colných priechodov na vonkajších hraniciach Európskej únie na obdobie rokov 2005 – 2010“. Jeho vypracovanie vyplýva aj z úlohy B.7. uznesenia vlády SR č. 856/2004, ktorým vláda SR schválila materiál „Návrh na presun kompetencií na úseku otvárania, zrušenia a zmeny charakteru hraničných priechodov na dočasných vonkajších hraniciach Európskej únie z Ministerstva financií SR na Ministerstvo vnútra SR“. 

V prvej časti materiálu je uvedené stručné vyhodnotenie „Koncepcie výstavby a rekonštrukcie hraničných priechodov na štátnej hranici s Ukrajinou“, ktorú schválila vláda SR svojím uznesením č. 1070/1994. 

Druhá časť materiálu predstavuje návrh samotnej koncepcie rekonštrukcie a výstavby colných  priechodov na obdobie rokov 2005 – 2010. Časť A sa zaoberá rekonštrukciou existujúcich colných priechodov, a to cestných priechodov Vyšné Nemecké – Užhorod, Ubľa – Malyj Bereznyj a železničných Čierna nad Tisou – Čop a Maťovské Vojkovce – Pavlovo. Časť B sa venuje výstavbe a otvoreniu nových cestných colných priechodov Čierna – Solomonovo, Veľké Slemence – Mali Selmenci a Záhor – Storožnica, čo však je podmienené rokovaním s ukrajinskou stranou.

Údaje o termínoch realizácie výstavby nových colných priechodov, rekonštrukcie jestvujúcich priechodov a predpokladaných nákladov stavieb sú uvedené v prílohe č. 1.

 V prílohe č. 2 je uvedený zoznam stavebných objektov jednotlivých stavieb na existujúcich colných priechodoch určených na rekonštrukciu (časť A) a stavebných objektov jednotlivých stavieb, ktorých výstavba sa predpokladá (časť B). 

Mapa znázorňujúca úsek spoločnej štátnej slovensko-ukrajinskej hranice s vyznačenými colnými priechodmi je uvedená v prílohe č. 3. 

Vplyv navrhovanej úpravy na verejné financie, obyvateľov, hospodárenie podnikateľskej sféry, životné prostredie, na zamestnanosť a analýza vplyvov na podnikateľské prostredie sú uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Materiál bol prerokovaný s Ministerstvom vnútra SR a Ministerstvom dopravy, pôšt a telekomunikácií SR a taktiež bol prerokovaný aj na zasadnutí Zmiešanej medzirezortnej komisie na riešenie problematiky súvisiacej s rozhodovaním o otváraní, zmene charakteru a uzatváraní hraničných priechodov na vonkajšej hranici Európskej únie, zloženej zo zástupcov Ministerstva financií SR, Ministerstva zahraničných vecí SR, Ministerstva vnútra SR, Ministerstva dopravy, pôšt a telekomunikácií SR, Ministerstva životného prostredia SR a Colného riaditeľstva SR.

Názvy colných priechodov uvádzaných v tomto materiáli zodpovedajú názvom colných priechodov uvedených v Zmluve medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach (oznámenie Ministerstva zahraničných vecí SR č. 54/1998 Z. z.).